b'\n_START_ARTICLE_\nShui hu zhuan\n_START_PARAGRAPH_\nShuihu zhuan (yksinkertaiset merkit: \xe6\xb0\xb4\xe6\xb5\x92\xe4\xbc\xa0, perinteiset merkit: \xe6\xb0\xb4\xe6\xbb\xb8\xe5\x82\xb3; "Vesirajan tai vedenvarren tarinat"); on yksi kiinalaisten Nelj\xc3\xa4st\xc3\xa4 huomattavasta romaanista._NEWLINE_Romaani perustuu historialliseen tarinaan Song-dynastian ajan kapinallisesta Song Jiangista ja h\xc3\xa4nen tovereistaan. He toimivat Huaijoen alueella ja lopulta antautuivat hallituksen joukoille vuonna 1121. Romaanin tapahtumien p\xc3\xa4\xc3\xa4ymp\xc3\xa4rist\xc3\xb6n\xc3\xa4 on kuitenkin Shandongin maakunnan lounaisosan Liang-vuori ymp\xc3\xa4r\xc3\xb6ivine vesist\xc3\xb6ineen ja marskimaineen (Song-dynastian aikana Keltaisenjoen uoma kulki alueen halki)._NEWLINE_Nykytiedon mukaan teoksen on koonnut Shi Naian ja muokannut Luo Guanzhong 1300-luvulla eli noin 200 vuotta historiallisten tapahtumien j\xc3\xa4lkeen. Romaanissa yhdistyv\xc3\xa4t historialliset tapahtumat ja niist\xc3\xa4 alkunsa saaneet kansantarinat ja n\xc3\xa4ytelm\xc3\xa4t sek\xc3\xa4 kirjoittajien kirjallinen luovuus yhdeksi Kiinan tunnetuimmista ja rakastetuimmista teoksista._NEWLINE_Shuihu zhuan on ollut kiellettyjen kirjojen listalla useaan otteeseen Ming- ja Qing-dynastioiden aikana, koska siin\xc3\xa4 ihailevaan s\xc3\xa4vyyn kerrotaan auktoriteettien ylivaltaa vastustavista henkil\xc3\xb6ist\xc3\xa4 ja heid\xc3\xa4n teoistaan, ja ylistet\xc3\xa4\xc3\xa4n "vihreiden metsien lainsuojattomia", jotka Robin Hood -tyyliin ry\xc3\xb6st\xc3\xa4v\xc3\xa4t rikkaita vallan v\xc3\xa4\xc3\xa4rink\xc3\xa4ytt\xc3\xa4ji\xc3\xa4. Kielloista huolimatta kirja onnistui levi\xc3\xa4m\xc3\xa4\xc3\xa4n laajalle.\n_START_SECTION_\nK\xc3\xa4\xc3\xa4nn\xc3\xb6kset\n_START_PARAGRAPH_\nVarhaisin japaninkielinen k\xc3\xa4\xc3\xa4nn\xc3\xb6s Suikoden on vuodelta 1757, ja useita uusia k\xc3\xa4\xc3\xa4nn\xc3\xb6ksi\xc3\xa4 on tehty my\xc3\xb6hemmin. Tunnetuimpia englanninkielisi\xc3\xa4 k\xc3\xa4\xc3\xa4nn\xc3\xb6ksi\xc3\xa4 ovat olleet Pearl S. Buckin All Men Are Brothers,"Kaikki miehet ovat veljeksi\xc3\xa4" vuodelta 1933, sek\xc3\xa4 parhaimpana englanninnoksena pidetty Sidney Shapiron Outlaws of the Marsh, "Marskimaan lainsuojattomat", vuodelta 1980. Uusin englanninnos on Alex ja John Dent-Youngin The Marshes Of Mount Liang, 1994. Teos tunnetaan englanniksi my\xc3\xb6s nimell\xc3\xa4 Water Margin. Teosta ei ole k\xc3\xa4\xc3\xa4nnetty suomeksi.'